Document ID: 32013R0469

32013R0469
L 136/1
SLUŽBENI LIST EUROPSKE UNIJE
22.05.2013.
PROVEDBENA UREDBA KOMISIJE (EU) br. 469/2013
od 22. svibnja 2013.
o odobrenju DL-metionina, natrijeve soli DL-metionina, hidroksi analoga metionina, kalcijeve soli hidroksi analoga metionina, izopropilnog estera hidroksi analoga metionina, DL-metionina zaštićenog kopolimerom vinilpiridina/stirena i DL-metionina zaštićenog etilcelulozom kao dodataka hrani za životinje
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 9. stavak 2.,
budući da:
(1)
Uredbom (EZ) br. 1831/2003 propisuje se izdavanje odobrenja za dodatke hrani za životinje i razloge i postupke za izdavanje takvog odobrenja. Člankom 10. te Uredbe predviđa se ponovna procjena dodataka odobrenih u skladu s Direktivom Vijeća 82/471/EEZ od 30. lipnja 1982. o određenim proizvodima koji se upotrebljavaju u hranidbi životinja (2).
(2)
DL-metionin, natrijeva sol DL-metionina, hidroksi analog metionina, kalcijeva sol hidroksi analoga metionina, izopropilni ester hidroksi analoga metionina i tehnički čist DL-metionin zaštićen kopolimerom vinilpiridina/stirena bili su odobreni bez vremenskog ograničenja u skladu s Direktivom 82/471/EEZ. Ti dodaci hrani za životinje su nakon toga uneseni u Registar Europske unije dodataka hrani za životinje kao postojeći proizvodi u skladu s člankom 10. stavkom 1. Uredbe (EZ) br. 1831/2003.
(3)
U skladu s člankom 10. stavkom 2. Uredbe (EZ) br. 1831/2003 u vezi s njezinim člankom 7. dostavljen je zahtjev za ponovnu procjenu DL-metionina, natrijeve soli DL-metionina, hidroksi analoga metionina i kalcijeve sol hidroksi analoga metionina kao dodataka hrani za životinje za sve životinjske vrste i izopropilnog estera hidroksi analoga metionina i tehnički čistog DL-metionina zaštićenog kopolimerom vinilpiridina/stirena kao dodataka hrani za životinje i u skladu s člankom 7. te Uredbe za izmjenu uvjeta odobrenja u pogledu uporabe DL-metionina, natrijeve soli DL-metionina i hidroksi analoga metionina putem vode za piće. Osim toga u skladu s člankom 7. te Uredbe u zahtjevu se traži odobrenje tehnički čistog DL-metionina zaštićenog etilcelulozom za preživače. Za svih sedam izvora metionina zahtijevano je uvrštenje tih dodataka u kategoriju dodataka „Nutritivni dodaci”. Taj zahtjev je bio popraćen detaljima i dokumentima koji se zahtijevaju u skladu s člankom 7. stavkom 3. Uredbe (EZ) br. 1831/2003.
(4)
Europska agencija za sigurnost hrane (Agencija) je zaključila u svom mišljenju od 6. ožujka 2012. (3) da u okviru predloženih uvjeta uporabe DL-metionin, natrijeva sol DL-metionina, hidroksi analog metionina, kalcijeva sol hidroksi analoga metionina, izopropilni ester hidroksi analoga metionina, tehnički čist DL-metionin zaštićen kopolimerom vinilpiridina/stirena i tehnički čist DL-metionin zaštićen etilcelulozom nemaju štetan učinak na zdravlje životinja, ljudi ili na okoliš i da su učinkoviti izvori proteina za sintezu proteina kod odnosnih ciljanih vrsta Agencija je taj zaključak prenijela s mliječnih krava na sve preživače. Agencija smatra da nema potrebe propisivati posebne zahtjeve za praćenje nakon stavljanja na tržište. Također je provjerila izvješće o analitičkoj metodi dodatka hrani za životinje koje je dostavio referentni laboratorij Zajednice uspostavljen Uredbom (EZ) br. 1831/2003.
(5)
Procjena DL-metionina, natrijeve soli DL-metionina, hidroksi analoga metionina i kalcijeve sol hidroksi analoga metionina, izopropilnog estera hidroksi analoga metionina, tehnički čistog DL-metionina zaštićenog kopolimerom vinilpiridina/stirena i tehnički čistog DL-metionina zaštićenog etilcelulozom pokazuje da su uvjeti za izdavanje odobrenja iz članka 5. Uredbe (EZ) br. 1831/2003 ispunjeni.
(6)
Agencija preporuča da korištenje metionina ne smije biti dozvoljeno u vodi za piće. Međutim, ta se preporuka odnosi više na upravljanje poljoprivrednim gospodarstvima jer se radi o načinu kojim se postiže optimalna opskrba životinja bjelančevinama uključujući sprečavanje viška bjelančevina. Agencija ne predlaže najveći udio za izvore metionina. Stoga je primjereno u slučaju davanja izvora metionina putem vode za piće podučiti korisnika da uzme u obzir sve različite izvore metionina kako bi se postigla optimalna opskrba esencijalnim amino kiselinama bez utjecaja na produktivnost životinja.
(7)
Agencija nadalje predlaže izbjegavanje nadopunjavanja hrane za životinje kombinacijom hidroksi analoga metionina i cistina/cisteina. Međutim, pokusi koji se provode na životinjama na kojima se temelji ova preporuka nisu dovoljno opipljivi da bi u potpunosti opravdali takvu mjeru.
(8)
U skladu s tim, uporabu tih tvari trebalo bi odobriti kako je određeno u Prilogu ovoj Uredbi.
(9)
S obzirom da ne postoje sigurnosni razlozi koji bi zahtijevali trenutačnu primjenu izmjena uvjeta odobrenja za već odobrene izvore metionina, primjereno je dozvoliti prijelazno razdoblje kako bi se zainteresirane strane mogle pripremiti za ispunjenje novih zahtjeva koji proizlaze iz odobrenja.
(10)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Izdavanje odobrenja
Tvari specificirane u Prilogu koje spadaju u kategoriju dodataka „Nutritivni dodaci” i funkcionalnoj skupini „Amino kiseline, njihove soli i analozi” odobravaju se kao dodaci u hranidbi životinja pod uvjetima propisanim u tom Prilogu.
Članak 2.
Prijelazne mjere
Tvari određene u Prilogu koje su odobrene u skladu s Direktivom 82/471/EEZ i hrana za životinje koja sadrži te tvari koji su proizvedeni i deklarirani prije 12. prosinca 2013. u skladu s pravilima na snazi prije 12. lipnja 2013. mogu se i dalje stavljati na tržište i koristiti do iscrpljenja postojećih zaliha.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 22. svibnja 2013.

Labels: 0
3
17
6